作者:鮑溶
標題:相和歌辭：怨詩
內容:女蘿寄松柏，綠蔓花綿綿。三五定君婚，結髮早移天。肅肅羊雁禮，泠泠琴瑟篇。恭承采蘩祀，敢效同居賢。皎日不留景，良時如逝川。秋心還遺愛，春貌無歸妍。翠袖洗朱粉，碧階對綺錢。新人易如玉，廢瑟難為弦。寄羨蕣華木，榮名香閣前。豈無搖落苦，貴與根蒂連。希君舊光景，照妾薄暮年。